Faktaflak om PISA

**Hva er PISA?**

* PISA (Programme for International Student Assessment) er en internasjonal undersøkelse som måler 15-åringers kompetanse i lesing, matematikk og naturfag.
* 15.åringene svarer også på spørsmål om blant annet holdninger og oppfatninger om undervisningen og læringsmiljøet ved skolen.
* PISA gjennomføres hvert tredje år og resultatene sammenliknes på tvers av land og over tid.
* I 2018 deltok cirka 600 000 15-åringer i 79 land. I Norge deltok omtrent 5800 15-åringer fra 250 skoler.
* De tre fagområdene lesing, matematikk og naturfag er med ved hver gjennomføring, men bytter på å være hovedområde. Når et fag er hovedområde, er det flere faglige oppgaver og flere spørsmål knyttet til dette. Lesing er hovedområde i PISA 2018 og var det også i 2000 og 2009.
* Hver elev får 2 timer til å svare på et utvalg av de flere hundre oppgavene som utgjør PISA 2018. De får i tillegg 30 minutter til å svare på spørreskjemaet. PISA gir dermed presise resultater på populasjonsnivå, men undersøkelsen er ikke designet for å gi presise resultater for enkeltelever eller skoler.
* Prøven inneholder mange av de samme oppgavene fra gang til gang, slik at vi kan måle endringer i prestasjoner over tid.
* OECD har det internasjonale ansvaret for PISA. Institutt for lærerutdanning og skoleforskning (ILS) ved Universitetet i Oslo har oppdraget med den praktiske gjennomføringen av PISA-studien for Norge.

**Hva måles i PISA og hvorfor?**

* PISA måler 15-åringers kompetanse i lesing, matematikk og naturfag. For å løse oppgavene i PISA-prøven er det ikke nok å gjengi fakta, elevene må også bruke sin kunnskap og kompetanse i en kontekst.
* Fagområdene er valgt ut fordi de er sentrale i skolen i alle land, og fordi de lar seg måle på tvers av land.
* Aldersgruppen er valgt fordi elever i de fleste land nærmer seg avslutningen av den obligatoriske skolegangen når de er 15 år gamle.
* Formålet med PISA er å ha et sammenligningsgrunnlag og mulighet til å vurdere hvor godt skolesystemene i ulike land forbereder elevene til videre skolegang, studier, arbeidsliv og en aktiv og reflektert deltakelse i samfunnet.